Lone Dybkjær (RV), 2010-01-22:
Lige til den sidste ordfører vil jeg sige, at som jeg læser forslaget, er det en ændring af sundhedsloven, og det er jo en relativt simpel ændring i samme lov, nemlig at ordet genoptræning erstattes af ordet rehabilitering.
Så ret meget mere ind i hele det her forløb, end man har i forvejen, kan man jo ikke have, bortset fra at der selvfølgelig er forskel på de to ord, og det er jo sådan set meningen med det hele.
Men altså, jeg sagde, at det var et ret simpelt lovforslag, og det førte så til en lang sang fra de varme lande fra sundhedsministerens side om, at det på en måde var utrolig indviklet og meget omfattende og brød med alle forvaltninger, og hvad ved jeg, og at det på den anden side var noget, der allerede foregik.
Begge dele kan vel ikke sådan være sandt, eller også kan det, men det fører jo så til, at det burde være relativt enkelt at ændre loven.
Jeg er også fuldstændig overbevist om, at den her lov bliver ændret.
Det bliver enten af den kommende regering, eller hvis den nuværende regering fortsætter – hvad en eller anden må forbyde – vil regeringen selv ændre på loven, fordi det er afgørende for regeringen, at vi hele tiden lader, som om det er den, der laver det hele.
Og det er vel også o.k., det vil jo ikke nødvendigvis være den første regering, der har det på den måde.
Det Radikale Venstre er generelt positive over for forslaget, men selvfølgelig vil vi gerne diskutere, hvordan vi skaffer pengene.
Vi er jo ikke part i Socialdemokratiets og SF's udspil om »Fast og Fair Forandring«, eller hvad det nu hedder, i hvert fald »Fair Forandring«, og derfor kan vi jo ikke gå ind i en finansiering på samme måde, som de gør, men jeg er overbevist om, at vi vil opnå målsætningen inden for det her sundhedsvæsen med, at vi går fra genoptræning til rehabilitering, og det vil vi også prøve at finde midler til.
Derfor må jeg sige, at jeg faktisk var meget glad for det, Venstres ordfører læste op.
Det er ikke for at gå ind i en polemik, og nu har jeg fået talen, så jeg er sikker på, at jeg citerer det rigtigt.
For det første siger Venstres ordfører, at næstformanden for Danske Regioner, Kristian Ebbensgaard, har sagt, at patienterne har krav på et sammenhængende forløb mellem sektorerne og myndighederne.
Derfor er han meget tilfreds med, at ministerium, regioner og kommuner nu er enige om at styrke samarbejdet yderligere.
Så siger Venstres ordfører yderligere, at man i Venstre har en klar forventning til, at kommunerne og regionerne lever op til det, der er aftalt, og dermed sikrer, at de patienter, der har behov for rehabiliteringsforløb, får det.
Det synes jeg er en rigtig god idé, for så ved vi, hvad vi snakker om.
Og jeg må desværre sige til sundhedsministeren, at det synes jeg ikke man blev klar over, da man hørte sundhedsministerens tale.
Nå, men fred på jord, jeg vil prøve på at lade være med at skændes så meget mere med sundhedsministeren i dag.
Jeg synes, det er en god idé, at vi får sådan en redegørelse.
Så kan vi se, hvordan udviklingen er, og så kan vi danne os et overblik over, hvad der mangler, og tage diskussionen derfra.
Overordnet set oplever jeg det, Venstre siger, sådan, at det er godt, at vi får rehabilitering og ikke kun genoptræning, og så må vi finde måden at gøre det på.
Jeg forstår Socialdemokratiets forslag sådan, at det er inden for sundhedsområdet.
Det har fru Sophie Hæstorp Andersen jo også sagt hele tiden.
Det handler ikke om arbejdsmarkedet og alle mulige andre markeder.
Det handler om sundhed; det er det, vi skal fokusere på, fordi det er en del af sundhedsloven, og så synes jeg ikke, vi skal komme med alle mulige fjollede undskyldninger om, at det bliver alt for bredt, og alt muligt, når alle i øvrigt siger, at vi selvfølgelig skal have rehabilitering, når det kommer til stykket.
Det vil være svært at sige nej til, og det gør sundhedsministeren heller ikke, men han bruger bare mange ord på at sige, at han er imod forslaget.
Sådan er det.
Hvis det skal være ved hjælp af DF og deres årlige finanslove, at vi langsomt kommer ad den vej, så må vi tage den langsommelige vej, så Dansk Folkeparti kan få deres lille fjer i turbanen hvert år, når der er en finanslov, også på sundhedsområdet.